આગામી રવિવારે રાજ્યની ૩૧ જિલ્લા પંચાયત, ૨૩૦ તાલુકા પંચાયત તેમજ ૫૬ નગરપાલિકાની ચૂંટણી અંતર્ગત મતદાન થવાનું છે. ત્યારે વિવિધ લોભામણી જાહેરાતો તેમજ અન્ય પ્રકારના વાયદાઓ થકી મતદારોને આકર્ષવાના જે તે ઉમેદવારો પ્રયાસો કરી રહ્યા છે. આજે તમામ ઉમેદવારો માટે મતદારોેેને મનાવવાનો અંતિમ દિવસ હોવાથી તેઓ દ્વારા અંતિમ કલાકોમાં પૂરજોશમાં ખાનગી પ્રચાર કરવામાં આવશે. બીજા અર્થમાં આવતીકાલની રાત ઉમેદવારો માટે કતલની રાત સમાન બની રહેશે. શનિવારે મોડી રાત સુધી તમામ ઉમેદવારો મતદારોને લોભાવવાની વિવિધ તરકીબો અજમાવી શક્ય તેટલો ખાનગીમાં પ્રચાર કરશે. હાલ ગામડાઓમાં નાસ્તા, ચા-પાણી તેમજ જમણવારનો દોર ચાલી રહ્યો છે. જેમાં જે તે પક્ષ તરફથી મતદારોને આ પ્રકારની લોભામણી ઓફરો કરી તેઓને તેમના તરફી કરવાના પ્રયાસો કરી રહ્યા છે.